Foto: Facebook (Antifašistička liga)

OLIVER FRLJIĆ, Vesna Teršelič i Zoran Pusić organizirali su danas u 11 sati posebnu konferenciju za novinare povodom prošlotjednih provala ali i poruka intendantu riječkog HNK-a. Konferenciju za novinare organizirala je Antifašistička liga.

"Dvije simultane provale malo su previše da bi bila slučajnost" rekao je Zoran Pusić dodajući kako je riječ o ozbiljnim prijetnjama. Naime, kako je naglasio govor mržnje s portala se preselio u politički govor te manje-više u fizičke prijetnje neistomišljenicima.

Hrvatska na mafijaškim granama

Pusić kaže da je atmosfera usijana, naglasivši kako je glavni tajnik Milijan Brkić poručio da oni koji misle da su ugroženi napuste Hrvatsku kao i da se radi o ozbiljnom pogoršanju situacije u Hrvatskoj.

"Digla se kuka i motika na Olivera Frljića od strane političara koji zauzimaju najviše funkcije u državi, koji su javno izjavljivali da je zbog Frljića HNK u Rijeci, za koje se traži karta više, nije narodno ni hrvatsko i da će to promijeniti kad dođu na vlast. To je rekao Tomislav Karamarko. Ne mogu vjerovati da je hrvatska politika pala na takve, mafijaške grane da provaljuje u stanove, ali bacili su određenu vrstu fetve na neke ljude. Sve je više prijetnji i zaoštravanja situacije te većina ljudi misli da je samo pitanje vremena kada će situacija eskalirati", rekao je danas Pusić.

Pusić je više puta naglasio da država mora zaštititi svoje građane.



"Oliver Frljić želi da ova zemlja bude drugačija - zemlja u kojoj se ljudi ne moraju bojati i živjeti u strahu', zaključio je Pusić.

Tekst se nastavlja ispod oglasa

Teršelič: Ovo je pritisak i gušenje glasova

Čelnica Dokumente Vesna Teršelič pozvala je premijera Tihomira Oreškovića i predsjednicu Kolindu Grabar Kitarović da osude govor mržnje i prijetnje.

"Mislim da još uvijek živimo u zemlji gdje je sloboda zagarantirana svima. Kada su i branitelji pobijedili u Domovinskom ratu sigurno su na pameti imali slobodu', naglasila je Teršelič dodajući da veliki dio napada na Frljića i medije ide linijom obrane istine o Domovinskom ratu.



Isto tako neprihvatljivo je, naglasila je Teršelič, da Frljić dobiva prijetnje smrću kao i da se objavljuju članci u kojem se napada i Frljića i predsjednika HND-a.



"Pritisak i gušenje različitih glasova kojem svjedočimo od kad je došla ova Vlada je nešto na što trebamo reagirati. Ovo su pokušaji zastrašivanja. Moramo nastaviti raditi ono što smo se odlučili. Da novinari istražuju, urednici budu kritični, da svi u kulturi nastave apsolutno slobodno kreirati svoja djela da bismo se riješili barem dijela nasljeđa prošlosti', zaključila je Teršelič.

Vlastito mišljenje postalo je najveći krimen



"U Hrvatskoj je vlastito mišljenje postalo najveći krimen. Predsjednica i prvi potpredsjednik Vlade delegirali su ulicu da se obračuna sa svima koji nisu odabrali njihov obrazac razmišljanja. Ja bih rekao da ove provale nisu ništa iznenađujuće kada je predsjednik HDZ-a, Tomislav Karamarko prijetio s predizbornog skupa da će HNK u Rijeci ponovno učiniti hrvatskim', rekao je Frljić na početku naglasivši da se ušlo u novu fazu zastraživanja.



Izostala je prava politička reakcija, a logičan korak onih koji interpetiraju poruke koje određeni članovi Vlade i predsjednica šalju "je fizičko nasilje", misli Frljić.



"Ovo što se meni dogodilo može se dogoditi svakom građaninu ove zemlje koji će kritizirati što radi Vlada. Na žalost ni oporbene stranke nisu reagirale. Od predsjednice također nisam ništa čuo iako sam ju apostrofirao da je svojim pismom inspirirala ovo što se dogodilo. Karamarko je izjavio da sam dobar vicmaher, a loš intendant. Nikad ga nisam vidio u našem kazalištu pa ne znam čime je došao do tog zaključka. Ponovno ga pozivam da dođe u naše kazalište. Građani ove zemlje bi se morali zapitati što je sljedeće. Ipak, mislim da još ima vremena da se stvari poprave", rekao je Frljić dodajući da predsjednik HDZ-a javno prijeti i ne snosi nikakve posljedice.



Frljić je rekao kako je bilo i drugih incidenata.



"Prije dva tjedna me na Korzu pljunuo čovjek, prošle godine sam u parku bio fizički napadnut... Bilo je različitih situacija. Dobivao sam i prijeteća pisma, jedno je bilo ilustrirano odrubljenom glavom s mojim licem, prijetili su da će me raznijeti bombom', nabrajao je. Međutim, prema njegovim spoznajama nitko nije bio procesuiran. 'Ovo je bio samo sljedeći korak onoga što se prije događalo. Sve to zastraživanje nije uspjelo i sad je krenulo sa "sofisticiranijim" metodama', rekao je Frljić.



Učestale prijetnje



Podsjetimo, intendant riječkog HNK Oliver Frljić priopćio je da je netko provalio u njegov stan, ali i u stan njegove djevojke.



"Učestale prijetnje kojima sam izložen gotovo od prvog dana intendanture u riječkom HNK, a kojima je značajan doprinos dao i dio aktualne političke vrhuške - u tom kontkestu svakako treba izdvojiti predizborno obećanje prvog potpredsjednika Vlade Tomislava Karamarka, da će riječki HNK ponovno učiniti hrvatskim i narodnim kad osvoji vlast, kao i nedavno pismo predsjednice RH Kolinde Grabar-Kitarović, u kojem je našla puno razumijevanja za nesnošljivost prema pojedinim javnim osobama, uključujući i mene, te time dala zeleno svjetlo ulici da se obračuna s nacionalnim vješticama - ovaj vikend dobili su i novu dimenziju jer su se preselili i na bližnje mi", napisao je Frljić u posebnom priopćenju.

